PRIEDAS

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PARAIŠKA

Pakeitimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„Antequera“

ES Nr. PDO-ES-00327-AM03 – 19.3.2018

SKVN ( X ) SGN ( )

1. Pareiškėjų grupė ir teisėtas interesas

Saugomos kilmės vietos nuorodos „Antequera“ reguliavimo taryba Carretera de Córdoba, S/N 29200 Antequera – Málaga ESPAÑA Tel. +34 952841451 El. pašto adresas info@doantequera.org

Saugomos kilmės vietos nuorodos „Antequera“ reguliavimo taryba yra ne pelno organizacija, kurią kompetentinga valstybės narės institucija pripažįsta kaip kilmės vietos nuorodos priežiūros instituciją; šiai organizacijai priklauso ekonominės veiklos vykdytojai, kurie prisideda prie saugomo produkto gamybos ir laikosi demokratijos bei atitinkamo sektoriaus ekonominių interesų atstovavimo principų, taip pat ypatingą dėmesį skiria mažumų interesams, nes skirtingus interesus stengiamasi spręsti lygybės principu.

Be to, ši reguliavimo taryba turi teisinius įgaliojimus teikti šią pakeitimo paraišką pagal nacionalinės teisės aktus, visų pirma pagal kovo 25 d. Įstatymo Nr. 2/2011 dėl Andalūzijos žemės ūkio bei maisto produktų ir žuvininkystės sektoriaus kokybės 13.2 straipsnio a punktą.

2. Valstybė narė arba trečioji šalis

Ispanija

3. Keičiama (-os) produkto specifikacijos dalis (-ys)

— ☐ Produkto pavadinimas — ☒ Produkto aprašymas — ☐ Geografinė vietovė — ☐ Kilmės įrodymas — ☐ Gamybos būdas — ☒ Ryšys su geografine vietove — ☐ Ženklinimas — ☐ Kita [patikslinti]

4. Pakeitimo (-ų) pobūdis

— ☒ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą — ☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris negali būti laikomas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

5. Pakeitimai

B.3 punktas. Iš dalies pakeistos specifikacijoje nurodytų aliejų fizikinės ir cheminės savybės, taip pat bendrojo dokumento 3.2 punktas. Atnaujinta produkto specifikacija, į kurią daroma nuoroda bendrajame dokumente.

Pakeistas fizikinis ir cheminis parametras K270 (absorbavimas 270 nm) – nuo 0,15 jis padidintas iki 0,18.

Pagrindimas: Prieš keletą metų buvo nustatyta, kad paankstinus derliaus nuėmimo datą – tai yra į SKVN „Antequera“ gamintojų sąrašą įtrauktų veiklos vykdytojų praktika, kurią taikant pagaminami stipresniu vaisių skoniu ir kvapu pasižymintys bei kokybiškesni aliejai – K270 vertė nežymiai padidėjo, o vaisių mediana pakilo; jos atveju K270 parametras pasiekė maksimalią 0,15 ribą ar net daugiau, tačiau neviršija galiojančiuose įstatymuose nustatytos ribos.

Iš principo, K270 parametras susijęs su aliejaus oksidacijos būkle, tačiau įvairūs moksliniai tyrimai šiuo atžvilgiu rodo, kad yra glaudus ryšys tarp K270 vertės ir natūralios alyvuogių aliejaus sudėties: aliejuose, pagamintuose iš anksti nuimto alyvuogių derliaus, šio parametro vertės yra kur kas didesnės, tačiau tai galima paaiškinti tuo, kad juose yra daugiau fenolio junginių, kurių absorbavimo bangos ilgis yra 280 nm, o tai iškreipia duomenis. Paradoksalu, bet šių fenolio junginių buvimas iš esmės lemia oksidacinį stabilumą ir daugumą juslinių savybių, būdingų grynam alyvuogių aliejui.

BENDRASIS DOKUMENTAS

„Antequera“

ES Nr. PDO-ES-00327-AM03 – 19.3.2018

SKVN ( X ) SGN ( )

1. Pavadinimas

„Antequera“

2. Valstybė narė arba trečioji šalis

Ispanija

3. Žemės ūkio produkto arba maisto produkto aprašymas

3.1. Produkto rūšis

1.5 klasė. Aliejus ir riebalai (sviestas, margarinas, aliejus ir kt.)

3.2. Produkto, kurio pavadinimas nurodytas 1 punkte, aprašymas

Iš alyvmedžio (Olea europaea L.) vaisių gaunamas ypač grynas alyvuogių aliejus gaminamas tik fiziniais ar mechaniniais būdais, temperatūroje, kurioje nesikeičia natūrali cheminė aliejaus sudėtis, kad būtų išlaikomas pradinių vaisių skonis, aromatas ir savybės.

Jusliniu požiūriu šis aliejus yra nuo vidutinio iki stipraus žaliųjų alyvuogių, kitų prinokusių vaisių, migdolų, bananų ir šviežios žolės kvapo. Jo skonis – nuo silpnai iki vidutiniškai kartaus ir aštraus – puikiai dera su šiek tiek saldžiu prieskoniu.

Aliejus, kuriam suteikta „Antequera“ saugoma kilmės vietos nuoroda, būtinai turi būti ypač grynas alyvuogių aliejus, atitinkantis toliau nurodytas specifikacijas.

Fizikiniai ir cheminiai parametrai:

Rūgštingumas (%) ne daugiau kaip 0,3 Peroksido rodiklis (mekv. deguonies aliejaus kilograme) ne daugiau kaip 10 K270 (absorbavimas 270 nm) ne daugiau kaip 0,18





Juslinės savybės

Juslinis vaisių pojūčio medianos vertinimas ne mažiau kaip 4 Trūkumų mediana lygi 0

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Iš alyvmedžių (Olea europaea L.) ‘Hojiblanca’ veislės vaisių pagamintas ypač grynas alyvuogių aliejus, kuriame gali būti panaudotos kitų retesnių veislių, kaip antai ‘Picual’ ar ‘Marteño’, ‘Arbequina’, ‘Picudo’, ‘Lechín de Sevilla’ ar ‘Zorzaleño’, ‘Gordal de Archidona’, ‘Verdial de Vélez Málaga’ ir ‘Verdial de Huévar’, alyvuogės.

Pagrindinė (gausiausia) veislė yra ‘Hojiblanca’, nes užima daugiau nei 90 % viso vietovės alyvmedžiais apsodinto ploto. Kitos veislės laikomos antrinėmis, nes vietovėje jos mažiau paplitusios. Vietinėmis (vietinės kilmės) laikomos veislės ‘Hojiblanca’ ir ‘Gordal de Archidona’.

3.4. Specialūs gamybos veiksmai, atliktini nustatytoje geografinėje vietovėje

Gaminant produktą naudojamos alyvuogės, gautos iš registruotų alyvmedžių giraičių, esančių auginimo vietovėje. Jos turi priklausyti leidžiamoms veislėms.

Aliejus gaminamas patvirtintuose malūnuose, esančiuose auginimo vietovėje ir atitinkančiuose nustatytas sąlygas.

Gamybos etapai: alyvuogių valymas, plovimas ir svėrimas; masės maišymas; kietųjų ir skystųjų medžiagų atskyrimas nuolat centrifuguojant; skystųjų medžiagų atskyrimas nuolat centrifuguojant; dekantavimas ir sandėliavimas.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Atsižvelgiant į galiojančias taisykles, išpilstoma į tamsaus stiklo, tamsaus plastiko, metalinę (padengtą maistui skirta medžiaga) ar keraminę maistui skirtą tarą, nes joje ilgiau išsilaiko aliejaus fizikinės ir cheminės bei juslinės savybės ir nesikeičia taros turinio kokybė: šios medžiagos nepraleidžia šviesos, greitinančios aliejaus oksidavimosi procesus.

3.6. Specialios produkto registruotu pavadinimu ženklinimo taisyklės

Kalbant apie nuorodos logotipo naudojimą, reguliavimo taryba tikrina kiekvienos registruotos įmonės naudojamas produktų etiketes. Ant jų privalo būti įrašas „Denominación de Origen Protegida Antequera“ arba kilmės vietos nuorodos simbolis ir Sąjungos simbolis.

Ant bet kokios pakuotės, kurioje aliejus parduodamas vartotojams, turi būti garantiniai lipdukai, vienkartinės etiketės arba kontretiketės, sunumeruotos ir išduotos reguliavimo tarybos tikrinant, kaip naudojamas nuorodos ženklas. Šios kontretiketės uždedamos tik registruotoje išpilstymo įmonėje taip, kad jų nebūtų galima panaudoti pakartotinai.

4. Glaustas geografinės vietovės apibūdinimas

Auginimo vietovę sudaro šios Malagos provincijos savivaldybės: Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco ir Villanueva de Tapia, taip pat Kordobos provincijos Palenciana savivaldybė.

5. Ryšys su geografine vietove

Geografinės vietovės ypatumai

Auginimo vietovė yra Antekeros lomos gamtiniame regione, esančiame Andalūzijos daubų vakariniame pakraštyje. Šiaurėje ji ribojasi su Kordobos ir Sevilijos, vakaruose – su Sevilijos ir Kadiso provincijomis, rytuose – su Granados provincija. Pietinė gamybos vietos riba eina Penibética kalnų grandinėmis, skiriančiomis ją nuo Montes de Málaga, Hoyas del valle del Guadalhorce ir nuo Serranía de Ronda. Visi šie regionai yra Malagos provincijoje.

Vietovė pasižymi išskirtinėmis geomorfologinėmis ir klimatinėmis savybėmis. Regionas apima žemą ir gana lygią vietovę, esančią 400–600 metrų aukštyje virš jūros lygio, supamą kalnų grandinės šiaurėje (Sierras Subbéticas) ir pietuose (Sistema Penibético), dėl kurios alyvmedžių kultūrai regione sukuriamos ypatingos mikroklimato ir dirvožemio sąlygos.

Alyvmedžių giraitės auga 450–600 metrų aukštyje virš jūros lygio, vidutinio gilumo labai molingoje dirvoje (20–70 % karbonatų). Kita vertus, kadangi į Antekeros lomą suteka aplinkiniai vandenys ir čia susiformavo skirtingo lygio upių terasos, dirvoje gausų terciarinių nuosėdų, tarp kurių yra ir viduriniojo plioceno periodo raudonojo molio, teikiančio alyvmedžiui daug kalio bei gerai sulaikančio drėgmę ir taip pagerinančio palankias augimo sąlygas, nes 90 % plotų, kuriuose auga ši kultūra, nėra drėkinami. Antekeros regione vyrauja nuosaikus ir šiltas, dėl intrabetinių Andalūzijos daubų šiek tiek kontinentinis Viduržemio jūros klimatas. Dėl to vasaros ir žiemos bei dienos ir nakties temperatūrų skirtumai yra dideli. Šalčiausio mėnesio (nuo sausio iki gruodžio mėn.) vidutinė temperatūra yra 6–9 °C. Šilčiausi mėnesiai yra liepa ir rugpjūtis, jų vidutinė temperatūra yra 22–27 °C.

Produkto ypatumai

Ypač grynas alyvuogių aliejus, kuriam suteiktas SKVN „Antequera“, jusliniu požiūriu pasižymi žaliųjų alyvuogių skoniu, kuris gali būti nuo vidutinio iki stipraus ir kurio mediana ne mažesnė kaip 4. Jis pasižymi teigiamais kitų prinokusių vaisių, migdolų, bananų ir šviežios žolės požymiais. Šio aliejaus skonis – nuo silpnai iki vidutiniškai kartaus ir aštraus – puikiai dera su salsvu prieskoniu. Vertinant fizikines ir chemines savybes, produktas išsiskiria mažu rūgštingumu (mažesniu nei 0,3 %), mažu peroksido kiekiu (mažiau nei 10) ir maža ultravioletinių spindulių absorbcija (K270) (mažesnė nei 0,18).

Gaminio riebalų rūgščių kiekis yra itin subalansuotas. Šis aliejus pasižymi dideliu oleino rūgšties kiekiu (nuo 78 iki 81 %), vidutiniu linolo rūgšties kiekiu (nuo 5 iki 8 %), dideliu mononesočiųjų ir sočiųjų riebalų rūgščių santykiu (nuo 11 iki 15), taip pat vidutiniu oleino ir linolo riebalų rūgščių santykiu (15 ir 12), todėl yra švelnaus skonio.

Dėl didelio tokoferolių kiekio tai yra vidutiniškai stabilus aliejus. Taip paaiškinama, kodėl „Antequera“ aliejuje yra gausu vitamino E.

Pabrėžtinas didelis „Antequera“ aliejaus metilsterolių kiekis į muilą neperdirbamoje aliejaus dalyje. Jis viršija 30 mg 100 g aliejaus.

Priežastinis geografinės vietovės ir produkto savybių ryšys

Kadangi vietinei veislei ‘Hojiblanca’ tinka Antekeros lomos vietovės molingas dirvožemis, nes medžiui iš dirvožemio reikia išgauti kalcio, ir žemyninis Viduržemio jūros klimatas, pasižymintis šaltomis ir sausomis žiemomis, iš vietinės veislės ‘Hojiblanca’ alyvuogių, surinktų nuo šios vietovės alyvmedžių mėnesiais, kuriais temperatūra nėra labai aukšta, gaminamas aliejus. Vertinant juslines savybes, jis yra žaliųjų alyvuogių skonio, o juslinių savybių mediana ne mažesnė nei 4. Aliejus taip pat pasižymi kitais teigiamais kitokių prinokusių vaisių, migdolų, bananų ir šviežios žolės požymiais, o jo skonis yra nuo silpnai iki vidutiniškai kartaus ir aštraus. Kalbant apie fizikines bei chemines savybes, aliejus pasižymi mažu rūgštingumu (mažesniu nei 0,3), jo peroksido indeksas mažesnis nei 10, o ultravioletinių spindulių absorbcija – mažesnė nei 0,18.

Be to, geografinei vietovei būdinga žema temperatūra žiemą pavėlina vietinės veislės ‘Hojiblanca’ sunokimo laikotarpį. Dėl to pakinta aliejaus rūgštingumas: padidėja oleino rūgšties kiekis (78–81 %) ir sumažėja sočiųjų ir nesočiųjų riebalų rūgščių kiekiai.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

Visą produkto specifikacijos tekstą galima rasti adresu

http://www.juntadeandalucia.es/export/drupaljda/Pliego_Antequera_modificado.pdf

arba

http://www.juntadeandalucia.es/organismos/agriculturapescaydesarrollorural/areas/industrias-agroalimentarias/calidad-promocion/paginas/denominaciones-calidad-aceite-oliva.html, nuoroda į specifikaciją pateikiama po kokybės nuorodos pavadinimu,

arba

Andalūzijos žemės ūkio, žuvininkystės ir kaimo plėtros ministerijos interneto svetainės pagrindiniame puslapyje (http://www.juntadeandalucia.es/agriculturaypesca/portal), spustelėjus nuorodas „Áreas de actividad“ / „Industrias Agroalimentarias“ / „Calidad y Promoción“ / „Denominaciones de Calidad“ / „Aceite de oliva virgen extra“ (nuoroda į specifikaciją pateikiama po kokybės nuorodos pavadinimu).